Broj: 711-I-496-P-65-18/19-08-11

Zagreb, 1. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Slavka Došena, općinskog načelnika Općine Zrinski Topolovac do 7. lipnja 2017.g.,** pokrenutom Odlukom Povjerenstva broj: 711-I-657-P-65/18-06-11 od 4. svibnja 2018.g., na 40. sjednici, održanoj 1. ožujka 2019.g., donosi sljedeću

**ODLUKU**

1. **Dužnosnik Slavko Došen, općinski načelnik Općine Zrinski Topolovac do 7. lipnja 2017.g., sklapanjem ugovora o radu na temelju kojeg je 1. siječnja 2018.g., prije isteka roka od jedne godine nakon prestanka obnašanja dužnosti općinskog načelnika Općine Zrinski Topolovac, stupio u radni odnos kod trgovačkog društva LOGIČKA MATRICA d.o.o., koje je za vrijeme obnašanja dužnosti općinskog načelnika Slavka Došena bilo u poslovnom odnosu s Općinom Zrinski Topolovac, počinio je povredu članka 20. stavka 1. ZSSI-a.**
2. **Sklapanjem ugovora o radu na temelju kojeg je dužnosnik Slavko Došen, pod okolnostima navedenim u točki I. izreke ove Odluke, stupio u radni odnos kod trgovačkog društva LOGIČKA MATRICA d.o.o. povrijeđen je članak 20. stavak 2. ZSSI-a.**
3. **Na temelju članka 20. stavka 5. ZSSI-a, Povjerenstvo će o ovoj odluci bez odgađanja obavijestiti nadležno državno odvjetništvo radi pokretanja prekršajnog postupka zbog povrede odredaba iz članka 20. stavka 1. i 2. ZSSI-a, sukladno članku 49. stavku 1. ZSSI-a i članku 50. stavku 1. i 3. ZSSI-a.**

Obrazloženje

Povjerenstvo je na 9. sjednici, održanoj dana 4. svibnja 2018.g. pokrenulo postupak za odlučivanje o sukobu interesa protiv dužnosnika Slavka Došena, općinskog načelnika Općine Zrinski Topolovac do 7. lipnja 2017.g., zbog moguće povrede članka 20. stavka 1. ZSSI-a, koja proizlazi iz stupanja navedenog dužnosnika u radni odnos u trgovačkom društvu LOGIČKA MATRICA d.o.o., prije proteka roka od jedne godine nakon prestanka obnašanja dužnosti, a koje trgovačko društvo je za vrijeme obnašanja mandata dužnosnika bilo u poslovnom odnosu s Općinom Zrinski Topolovac.

Na odluku Povjerenstva o pokretanju postupka dužnosnik je dostavio pisano očitovanje, koje je zaprimljeno u knjizi ulazne pošte Povjerenstva pod brojem 711-U-1767-P-65/18-07-2 dana 4. lipnja 2018.g. U očitovanju dužnosnik u bitnom navodi kako nije sporno da je obnašao dužnost općinskog načelnika Općine Zrinski Topolovac do 7.lipnja 2017.g., kao i da je Općina za vrijeme obnašanja dužnosti bila u poslovnom odnosu s trgovačkim društvom LOGIČKA MATRICA d.o.o. Dužnosnik dalje navodi kako je s trgovačkim društvom LOGIČKA MATRICA d.o.o. sklopio ugovor o radu te da je u radnom odnosu bio od 1. siječnja 2018.g. do 15. svibnja 2018.g., kada mu je radni odnos prestao izvanrednim otkazom poslodavca. Dužnosnik u konačnici navodi kako nije znao za predmetnu odredbu ZSSI-a kojom se propisuje ograničenje za stupanje u radni odnos nakon prestanka dužnosti, te opisuje okolnosti radnog odnosa u društvu LOGIČKA MATRICA d.o.o.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Stoga je Slavko Došen, povodom obnašanja dužnosti općinskog načelnika Općine Zrinski Topolovac do 7. lipnja 2017.g., obvezan postupati sukladno odredbama ZSSI-a.

Člankom 20. stavkom 1. ZSSI-a propisano je kako dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kada u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 20. stavkom 2. ZSSI-a propisano je da pravna osoba ne smije imenovati ili izabrati na dužnost dužnosnika ili s njim sklopiti ugovor kojim dužnosnik stupa u radni odnos u roku od jedne godine od prestanka dužnosti protivno odredbama članka 20. ZSSI-a.

Člankom 20. stavkom 4. ZSSI-a propisano je da u slučaju iz stavka 1. ovog članka, Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 20. stavkom 5. ZSSI-a propisano je da Povjerenstvo bez odgađanja obavještava nadležno državno odvjetništvo kada utvrdi povrede članka 20. stavaka 1., 2. i 3. ZSSI-a

Na zahtjev Povjerenstva, Hrvatski zavod za mirovinsko osiguranje je 9. ožujka 2018.g. dostavilo podatke o zaposlenjima Slavka Došena, evidentirane u bazi podataka HZMO-a. Iz dopisa, KLASA: 140-01/18-35/57 od 5. ožujka 2018.g., razvidno je da je dužnosnik Slavko Došen u razdoblju od 1. srpnja 2013.g. do 7. prosinca 2017.g. bio osiguran kod poslodavca Općina Zrinski Topolovac te da je od 1. siječnja 2018.g. osiguran kod poslodavca - trgovačko društvo LOGIČKA MATRICA d.o.o.

Na traženje Povjerenstva, Općina Zrinski Topolovac je 20. ožujka 2018.g. dostavila očitovanje o eventualnim poslovnim odnosima Općine i trgovačkog društva LOGIČKA MATRICA d.o.o. Iz dopisa, KLASA: 022-01/18-01/01 od 15. ožujka 2018.g., utvrđeno je kako je 22. siječnja 2014.g. navedena Općina stupila u poslovni odnos s trgovačkim društvom LOGIČKA MATRICA d.o.o., koji se sastojao u izradi Strategije razvoja Općine od 2014.g. – 2020.g.

Trgovačko društvo LOGIČKA MATRICA d.o.o. je potom, 9. veljače 2015.g. i 15. veljače 2015.g., stupilo u poslovne odnose s Općinom za izradu dva prijavna obrasca za natječaj Ministarstva regionalnog razvoja i fondova EU, koje je objavilo Poziv za iskaz interesa za sufinanciranje projekata u 2015.g.

Nadalje, trgovačko društvo LOGIČKA MATRICA d.o.o. je, na temelju ugovora od 22. travnja 2016.g. s Općinom Zrinski Topolovac izrađivalo prijavni obrazac – dodatak A, B, C za natječaj Ministarstva regionalnog razvoja i fondova EU u vezi Poziva za iskaz interesa za sufinanciranje projekata u 2016.g.

Dana 16. veljače 2017.g. Općina Zrinski Topolovac stupila je u poslovni odnos s društvom LOGIČKA MATRICA d.o.o., u vezi pisanja projektnih prijava za natječaj za Program održivog razvoja lokalne zajednice u 2017.g. „Rekonstrukcija nerazvrstanih cesta na području Općine Zrinski Topolovac“, a dana 11. travnja 2017.g. stupila je u poslovni odnos s istim društvom u vezi pripreme dokumentacije za natječaj i prijavu projekata na temelju natječaja za provedbu mjere 7.4. „Ulaganje u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vijeme i kulturne aktivnosti te povezanu infrastrukturu“ – provedba tipa operacije 7.4.1.

Uvidom u Registar dužnosnika utvrđeno je da je Slavko Došen obnašao dužnost općinskog načelnika Općine Zrinski Topolovac od 7. lipnja 2013.g. do 7. lipnja 2017.g.

Uvidom u ISPU sustav Porezne uprave utvrđeno je da dužnosnik od veljače do lipnja 2018.g. ostvarivao dohodak u trgovačkom društvu LOGIČKA MATRICA d.o.o.

Poslovni odnos u smislu ZSSI-a definiran je člankom 4. stavkom 3. ZSSI-a te se odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Slijedom gore navedenog, kao i očitovanja samog dužnosnika, koji ne spori da je nakon prestanka obnašanja dužnosti, a prije isteka 12 mjeseci, stupio u radni odnos s trgovačkim društvom koje je bilo u poslovnom odnosu s tijelom u kojem je dužnosnik obnašao dužnost, Povjerenstvo je utvrdilo kako je dužnosnik Slavko Došen, općinski načelnik Općine Zrinski Topolovac do 7. lipnja 2017.g., sklapanjem ugovora o radu na temelju kojeg je 1. siječnja 2018.g., dakle prije isteka roka od jedne godine nakon prestanka obnašanja dužnosti općinskog načelnika Općine Zrinski Topolovac, stupio u radni odnos kod trgovačkog društva LOGIČKA MATRICA d.o.o., koje je za vrijeme obnašanja dužnosti općinskog načelnika bilo u poslovnom odnosu s Općinom Zrinski Topolovac, počinio povredu članka 20. stavka 1. Sklapanjem ugovora o radu, pod predmetnim okolnostima, povrijeđen je i članak 20. stavak 2. ZSSI-a. Stoga je Povjerenstvo odlučilo kao u točkama I. i II. izreke Odluke.

Povjerenstvo ukazuje kako se dužnosnik na temelju članka 20. stavka 4. ZSSI-a mogao obratiti Povjerenstvu te podnijeti zahtjev za davanje suglasnosti na sklapanje ugovora o radu kojim stupa u radni odnos kod trgovačkog društva LOGIČKA MATRICA d.o.o. te bi Povjerenstvo u tom slučaju na temelju svih okolnosti konkretnog slučaja utvrđivalo postoji li sukob interesa povodom zasnivanja radnog odnosa. Naime, Povjerenstvo može dati suglasnost dužnosniku za stupanje u radni odnos u poslovnom subjektu koji je za vrijeme mandata dužnosnika bio u poslovnom odnosu s tijelom vlasti u kojem je dužnosnik obnašao dužnost, ukoliko iz svih okolnosti konkretnog slučaja proizlazi da dužnosnik nije koristio obnašanje svoje javne dužnosti kako bi si osigurao zapošljavanje, a time i ostvarivanje svojih privatnih interesa nakon prestanka mandata.

Okolnosti koje dužnosnik u očitovanju navodi u vezi nepoznavanja odredbi ZSSI-a i radnog odnosa u društvu LOGIČKA MATRICA d.o.o. irelevantne su za utvrđenje povreda predmetnih odredbi ZSSI-a.

Člankom 49. ZSSI-a propisane su sankcije za prekršaj kojima će se kazniti dužnosnik koji u roku od jedne godine nakon prestanka dužnosti prihvati imenovanje ili izbor ili sklopi ugovor kojim stupa u radni odnos kod prave osobe koja je za vrijeme obnašanja mandata dužnosnika bila u poslovnom odnosu ili kada u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost (članak 20. stavka 1. ZSSI).

Člankom 50. ZSSI-a propisane su sankcije za prekršaj kojeg počini pravna osoba i odgovorna osoba u pravnoj osobi koja je protivno odredbama članka 20. ZSSI-a imenuje ili izabere na dužnost dužnosnika ili s njim sklopi ugovor kojim dužnosnik stupa u radni odnos u roku od jedne godine od prestanka dužnosti (članak 20. stavka 2. ZSSI).

Sukladno članku 20. stavku 5. ZSSI-a Povjerenstvo će bez odgađanja ovu Odluku dostaviti nadležnom Općinskom državnom odvjetništvu u Zagrebu radi pokretanja prekršajnog postupka zbog povrede odredaba iz članka 20. stavka 1. i 2. ZSSI-a, sukladno članku 49. stavku 1. ZSSI-a i članku 50. stavku 1. i 3. ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Slavko Došen, osobnom dostavom

2. Podnositelj prijave, e-mailom

3. Općinskom državnom odvjetništvu u Zagrebu, poštom

4. Objava na internetskoj stranici Povjerenstva

5. Pismohrana